Foto’s: Ramaphosa ‘bekommerd’ ná 44 in lugaanval sterfDie verwoesting by ŉ aanhoudingsentrum in Tajoura, oos van Tripoli in Libië nadat dit deur ‘n lugaanval getref is op 3 Julie 2019. (Foto: AP Photo/Hazem Ahmed) Pres. Cyril Ramaphosa het sy innige meegevoel aan die regering en mense van Libië uitgespreek nadat minstens 44 mense dood is in ŉ lugaanval op ŉ aanhoudingsentrum vir migrante, naby die Libiese hoofstad, Tripoli. Die lugaanval het vroeg Woensdagoggend gebeur toe genl. Khalifa Hifter, aanvoerder van die Libiese Nasionale Leër, se magte glo die nabygeleë militêre terrein geteiken het, maar eerder die aanhoudingsentrum, met meer as 150 migrante, getref het. Hifter is sedert April in ŉ stryd teen mededingermagte in die oorloggeteisterde Libiese hoofstad. Die Verenigde Nasies (VN) het gesê dat die voorlopige dodetal van die aanval op 44 staan terwyl 130 mense beseer is. Twee oorlewende migrante, wat met The Associated Press gepraat het, sê egter dat drie of vier migrante ontsnap het, 20 is gewond en die res is dood. Ramaphosa het intussen in ŉ verklaring gesê die Suid-Afrikaanse volk se gebede en gedagtes is by die families wat hul geliefdes in die aanval verloor het. Die president het sy kommer oor die stand van sake in Libië uitgespreek. “Suid-Afrika is bekommerd oor die ernstige veiligheid- en humanitêre situasie in Tripoli wat deur die voortgesette konflik veroorsaak word,” het hy gesê. Volgens hom moet die onderskeie partye die spanning neutraliseer om sodoende verwoesting, lewensverlies en die voortgesette lyding van beide burgerlikes en migrante te voorkom. Die verwoesting by ŉ aanhoudingsentrum in Tajoura, oos van Tripoli in Libië nadat dit deur ‘n lugaanval getref is op 3 Julie 2019. (Foto: AP Photo/Hazem Ahmed) Ramaphosa het ook beklemtoon dat die internasionale gemeenskap bymekaar moet staan om die strydende partye in Libië te versoek om alle militêre operasies te stop, burgers te beskerm en weer in dialoog te tree met die VN. “Daar kan slegs deur ŉ onderhandelde ooreenkoms volhoubare vrede in Libië wees,” sê hy. Ná die dood van die diktator Moeammar Ghaddafi in 2011, het Libië se sentrale owerheid in duie gestort en gewapende militêre groepe het aansienlik toegeneem. Dié land het ook ŉ groot oorgangsgebied geword vir migrante wat na Europa wil vlug. Minstens 6 000 migrante uit Eritrea, Ethiopië, Somalië, Soedan en ander nasies word in Libië aangehou in aanhoudingsfasiliteite wat deur militêre groepe beheer word. Dikwels huisves dié fasiliteite migrante wat van mishandelaars ontsnap het wat hulle vir lospryse aangehou het. Weens die beperkte kos en ander voorrade sowel as die ligging van hierdie fasiliteite is dié migrante in gevaar, aldus die VN-vlugtelinge-agentskap. Die verwoesting by ŉ aanhoudingsentrum in Tajoura, oos van Tripoli in Libië nadat dit deur ‘n lugaanval getref is op 3 Julie 2019. (Foto: AP Photo/Hazem Ahmed) “Hierdie voorval beklemtoon die dringendheid om alle vlugtelinge en migrante veilig te beskerm totdat hulle toelatingseise verwerk word of hulle veilig terugbesorg kan word,” sê Stephane Dujarric, woordvoerder van die VN. “Afrika-migrante wat in Libië aangehou word, is onskuldige slagoffers wat in aanhoudingsentrums vasgevang is,” het Ramaphosa bygevoeg. “Hulle moet dus die verantwoordelikheid van die Libiese mense word en ook beskerm word.” Hy betreur dat die lugaanval op die vooraand van die Afrika-Unie-beraad, in Niger, plaasgevind het. Hy meen dit moet as aansporing dien vir Afrika-leiers om Libiërs te help om hul uitdagings op te los.